কবীর চৌধুরী: হ্যাঁ, আমি তার কথাই বলছি। যেমন কোন একটা বিশেষ কাজ আমি করতে চাইছি কিন্তু সেই নথি আরো অনেক জায়গায় যাবে এবং সব চাইতে বড় একটা অসুবিধা ছিল অর্থ পাওয়ার সমস্যা। যেমন, আমার একটা প্রধান ইচ্ছা ছিল, শিক্ষা সচিব হিসাবে, সরকারি-বেসরকারি শিক্ষা প্রতিষ্ঠানের যে বৈষম্য, গুনগতমানের তারতম্য কমিয়ে আনা। এই কাজটি করার জন্য আমার নেতৃত্বে একটি কমিটিও গঠিত হয়। সে কমিটির নাম ছিল ‘নাইন মেম্বারস’ কমিটি’ অর্থাৎ নয় সদস্যের কমিটি। তখন আমরা কিছু সুপারিশ প্রণয়ন করি যাতে করে সরকারি কলেজ-বেসরকারি কলেজের ফারাকটা কমে আসতে পারে। তো, তার জন্য অর্থ একটা প্রধান প্রয়োজনীয় বিষয় ছিল। তখন আমাদের অর্থমন্ত্রী ছিলেন তাজউদ্দিন সাহেব। আমাকে তিনি চিনতেন এবং খুব ভালো জানতেন। আমি তাজউদ্দিন সাহেবের সঙ্গে দেখা করে তাঁকে বললাম। তিনি আমাকে খোলাখুলি বললেন, কবীর সাহেব, আমি আপনার কথা বুঝি কিন্তু আমাদের অর্থের সংগতির কথাটা ভাবতে হবে। একটা নতুন দেশ, আমরা নানা সমস্যার মধ্যে আছি। আপনি যা চাইছেন সে পরিমাণ অর্থতো দেওয়া যাবে না। তো যখন আমি দেখলাম যে আমার স্বপ্ন ও পরিকল্পনা অনুযায়ী আমি কাজ করতে পারছি না, তখন আমি সরে আসি।